A BIZOTTSÁG HATÁROZATA
(2009. május 8.)
a 2002/56/EK tanácsi irányelv követelményeinek meg nem felelő egyes vetőburgonyák ideiglenes forgalmazásáról
(az értesítés a C(2009) 3392. számú dokumentummal történt)
(2009/378/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vetőburgonya forgalmazásáról szóló, 2002. június 13-i 2002/56/EK tanácsi irányelvre (1) és különösen annak 22. cikke (1) bekezdésére,
mivel:
(1)
A 2002/56/EK irányelv I. mellékletének 2. pontja c) alpontja kiköti, hogy a közvetlen utódnemzedékben a súlyos vírusfertőzés tüneteit mutató egyedek aránya nem haladhatja meg a 10 %-ot. A Svédországban kapható, a „minősített vetőburgonya” kategóriájába sorolt, a nemzeti környezeti feltételeknek megfelelő és a fenti követelményt kielégítő vetőburgonya mennyisége nem elégséges, és így nem fedezi az említett tagállam szükségleteit.
(2)
A vetőburgonya iránti keresletet nem lehet a többi tagállamból vagy harmadik országokból származó olyan vetőburgonyával kielégíteni, amely a 2002/56/EK irányelvben megállapított valamennyi feltételnek megfelel.
(3)
Ennek megfelelően Svédország számára felhatalmazást kell adni, hogy a 2009. június 30-ig terjedő időszakban kevésbé szigorú feltételekkel engedélyezze a vetőburgonya-forgalmazást.
(4)
Ezenkívül a Svédország vetőburgonyával való ellátására képes tagállamokat fel kell hatalmazni a vetőburgonya forgalmazásának engedélyezésére, függetlenül attól, hogy a vetőburgonyát valamely tagállamban vagy egy harmadik országban takarították-e be.
(5)
Indokolt, hogy Svédország koordinátorként járjon el annak biztosítása során, hogy a vetőburgonya e határozat alapján engedélyezett összmennyisége ne haladja meg az e határozatban előírt legnagyobb mennyiséget.
(6)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottságának véleményével,
ELFOGADTA EZT A HATÁROZATOT:
1. cikk
A „minősített vetőburgonya” kategóriájába sorolt olyan vetőburgonya Közösségen belüli forgalmazása, amely nem felel meg a 2002/56/EK irányelvben meghatározott, a közvetlen utódnemzedékben a súlyos vírusfertőzés tüneteit mutató egyedek arányára vonatkozó követelményeknek, az e határozat mellékletében leírt feltételek és a következő feltételek mellett a 2009. június 30-ig terjedő időszakban engedélyezett:
a)
a „minősített vetőburgonya” kategóriájába sorolt vetőburgonyának a közvetlen utódnemzedékben súlyos vírusfertőzés tüneteit mutató egyedeinek aránya nem haladja meg a mellékletben meghatározott százalékos arányt;
b)
a hatósági címkén feltüntetik a „minősített vetőburgonya” kategóriájába sorolt vetőburgonyának a közvetlen utódnemzedékben súlyos vírusfertőzés tüneteit mutató egyedeinek arányát, amelyet a 2002/56/EK irányelv 2. cikke c) pontjának iv. alpontja szerinti hatósági vizsgálat során állapítottak meg;
c)
a vetőburgonyát e határozat 2. cikkének megfelelően hozzák forgalomba.
2. cikk
Az 1. cikkben említett vetőburgonyát forgalomba hozni kívánó vetőburgonya-beszállító abban a tagállamban folyamodik engedélyért, amelyben székhellyel rendelkezik, vagy amelybe importálni kíván.
Az érintett tagállam engedélyezi a szállítónak az említett vetőburgonya forgalomba hozatalát, kivéve ha:
a)
elegendő bizonyíték alapján kétségbe vonható, hogy a szállító képes forgalomba hozni azt a vetőburgonya-mennyiséget, amelyre az engedélyt kérte; vagy
b)
a kivételes rendelkezés alapján forgalmazásra engedélyezett összmennyiség meghaladja a mellékletben meghatározott maximális mennyiséget.
3. cikk
A határozat alkalmazásakor a tagállamok adminisztratív segítséget nyújtanak egymásnak.
Svédország koordináló tagállamként jár el annak biztosítása során, hogy az engedélyezett teljes mennyiség ne haladja meg a mellékletben meghatározott legnagyobb mennyiséget.
Az a tagállam, amelyhez a 2. cikk alapján kérelmet nyújtanak be, haladéktalanul értesíti a koordináló tagállamot a kérelemben szereplő mennyiségről. A koordináló tagállam haladéktalanul tájékoztatja az értesítést küldő tagállamot arról, hogy az engedélyezés a legnagyobb mennyiség túllépését eredményezné-e.
4. cikk
A tagállamok haladéktalanul tájékoztatják a Bizottságot és a többi tagállamot az e határozat alapján jóváhagyott forgalombahozatali engedélyekben foglalt mennyiségekről.
5. cikk
Ennek a határozatnak a tagállamok a címzettjei.
Kelt Brüsszelben, 2009. május 8-án.